Annette Lind (S), 2012-11-20:
I dag slår vi et vigtigt slag for landdistrikter og for vores by- og områdefornyelse i Danmark.
Socialdemokraterne ønsker et Danmark i bedre balance, og her tager vi det vigtigste skridt ved at give vores små samfund rundt om i landet bedre udviklingsmuligheder.
Hvis man sætter sig ind i sin bil og kører ud i det danske land, skal man ikke køre langt, før man får øje på et eller flere huse, som er gået i forfald.
Ligegyldigt om huset står i Højby i Odsherred eller i Gludsted mellem Nørre-Snede og Ikast, er det altså et ærgerligt syn og noget, som ikke er med til at skabe vækst og udvikling i landdistrikterne.
Vi ønsker derfor at styrke indsatsen over for de dårlige boliger, som er en stor udfordring i vores yderområder.
Med lovforslaget i dag giver vi en økonomisk håndsrækning til kommuner med landdistrikter og særlig til vores små byer med under 3.000 indbyggere.
Med byfornyelsesmidlerne kan de både områdeforny og nedrive eller istandsætte de dårlige huse.
Og det bliver billigere for kommunerne, fordi refusionen sættes op fra 50 pct. til 60 pct. af kommunernes udgifter.
På samme måde gives der refusion til udgifter i forbindelse med fjernelse af skrot og affald i de små byer.
Alt sammen sker det med den hensigt at styrke kommunernes incitament til at opprioritere indsatsen mod de dårlige boliger i de små byer og på landet.
Kommunerne kan altså lave en samlet strategi for et område, som skal være med til at skabe fremgang, vækst, udvikling og arbejdspladser, hvor byfornyelsesmidlerne kan spille ind.
Som jeg har sagt før, skal det altså være slut med »den rådne banan« og Udkantsdanmark, og derfor er jeg stolt af, at vi nu har fundet en permanent løsning på et problem, som i mine øjne ikke kan løses af en midlertidig ordning, sådan som indsatspuljen lagde op til.
Når løsningen er permanent, kan kommunerne nemlig arbejde med en sammenhængende helhedsløsning over flere år; de kan regne med det her.
Derfor er det godt, at vi nu tildeler de små byer en fortrinsret til 75 mio. kr. årligt til områdefornyelse og bygningsfornyelse.
De store byer har i en årrække nydt godt af den største del af byfornyelsesmidlerne, så det er naturligt, at vi nu giver et løft til landdistrikterne og mindre byer.
Det kan vi som socialdemokrater være rigtig godt tilfredse med, og som ordfører for landdistrikterne er jeg det også.
Jeg tror, vi her har fundet en model, som de fleste danskere kan nikke anerkendende til, ikke alene fordi vi får bugt med nogle af de huse, som nu står i forfald og trænger til at blive ryddet af vejen, men også fordi vi vel at mærke har en plan for, hvad der skal ske af forbedringer i et helt område.
Der er altså ikke nogen snuptagsløsninger.
Men så meget desto mere vigtigt er det, at vi i fællesskab finder løsninger for at skabe vækst og udvikling i landdistrikterne og på den måde skaber attraktive områder for familier, der gerne vil bo på landet.
Forskellen mellem land og by skal nemlig ikke måles på antallet af forladte og forfaldne huse.
Nej, landdistrikterne har langt mere at byde på: åbne vidder, ressourcer, nærvær, lokalt sammenhold, smukke landskaber, kreativitet og iværksætteri.
Med lovforslaget her i dag giver vi vores kommuner gode og konstruktive redskaber til at sætte skub i udviklingen af landdistrikterne, sådan at de kan vise de positive sider frem.
Det er til gavn for hele landet, og derfor støtter vi Socialdemokraternes forslag.